amanoisuno/poet huggingface dataset:
題化城寺新公清風亭用李白元韻 郭祥正
唐時升老亭，剪棘今重開。南瞻峨嵋闕，北峙凌敲臺。新公將家子，爲僧亦多才。譬彼獨鶴唳，安用羣雞猜。或彈玉軫琴，傾耳濯纖埃。清風不知處，冷冽時時來。吹雲雲窈窕，吹月月徘徊。幽人許共賞，渴心咀珍梅。了然得真味，塵魔屢崩摧。令妷人豪傑，書名駭奔雷。禪談屢終夕，茗酌無餘盃。還歌太白篇，事往良可哀。古今儻同轍，浩氣不寒灰。
太守陳侯見要登黄山送馬東玉遂用李白登黄山送族弟濟赴華陰韻呈陳侯并送東玉 郭祥正
潁川賢大夫，虛懷藴虹霓。雖分銅虎符，合在帝苑棲。邀我登黄山，攀雲絕長梯。霜林正搖落，寒鳥鳴慘悽。金牛飲空渚，天鏡開峨嵋。塵埋宋武妓，蘚剥開元碑。謫仙送客處，魂斷白日低。松梢想獨鶴，軒昂避羣雞。還思北溟釣，赤脚蹋鯤鯢。時窮壯士恥，思遠騷人悲。且舉一盃酒，肯分雲與泥。坐有北歸客，張帆震雷鼙。往獻白玉璞，不憐紅粉啼。薦章已交達，高名動朝閨。君相必見收，烟霄速横飛。盃停可以起，看君開羽儀。
盛仲舉秀才歸自九華極談勝賞亟取李白九華聯句原韻作二首誌之  其一 郭祥正
客從青陽歸，爲我談九華。雪潭昨夜宿，衣上有殘霞。鳴溜隔深木，白鷴栖翠崖。南遊豈是遠，乘興必攜家。
盛仲舉秀才歸自九華極談勝賞亟取李白九華聯句原韻作二首誌之  其二 郭祥正
昔號九仙子，今名九蓮華。差差浮碧海，葉葉散晴霞。積靄迷金寺，飛流濺雪崖。開簾陪岸幘，須覓夏侯家。
望九華山寄夏公酉 郭祥正
扁舟泝南江，羣山漸秀發。遙瞻九華峰，點點出天末。迤邐見雄奇，平地犀尖拔。夕陽凝紫煙，仙簪聚鴉髪。又疑碧蓮花，倒插黄金闕。想像終未工，靈襟謾超越。矧彼山中人，了與塵事絕。採秀既忘年，道授飛仙說。世間名任高，物外緣皆滅。百憂眷薄祿，我輩志已屑。趨榮羞捷途，就卑老剛節。雅知名山樂，勇往胡未決。此興待君論，青衫可偕裂。
感懷贈鄂守李公擇 郭祥正
君顔削寒冰，君心抱堅玉。自甘正諫黜，不受公議辱。請言會面初，遭艱守窮屋。屋臨修水陽，蓬門入深竹。伯季止三人，羣書聚頭讀。野夫學孟郊，苦吟中夜哭。公達學伊尹，經濟飽胸腹。君乃學揚雄，草玄明倚伏。遂兼孔氏易，極變悟神速。亭亭出林材，濯春千丈綠。我願從之遊，旦暮同飲餗。忠規日有益，文彩觀郁郁。不肖俄遭讒，逃形入空谷。諸君釋服起，爲貧苟微祿。君來宣城幕，衆謂得杜牧。我適游昭亭，林中騎白鹿。時趨資深堂，遇君亦休沐。飲酣河漢低，談高鬼神肅。出處二三年，於焉失羈束。一別幾何時，離羣念幽獨。野夫今郎官，佐郡馳朱轂。公達遽不幸，高名收鬼錄。君昔居諫省，上方容啟沃。忽分江夏符，善教蘇弊俗。衆饑發倉賑，賣丁與金贖。載歌奇章公，間運始來復。顧我最飄零，塵網自投足。遐趨僻小郡，勢若羝羊觸。道出賢侯藩，菁莪聞樂育。況當黄鶴樓，晴江春撲撲。美人卷紅綃，笛奏梅花曲。龍行水底吟，雲在山頭宿。酩酊安敢辭，念此齡運促。君名方顯顯，我困已碌碌。一爲涸轍魚，一作秋空鵠。愁來如江河，簣障不可築。聊書感懷篇，淚下遂盈掬。
采石峨嵋亭登覽贈翰林張唐公 郭祥正
巨舟發長溪，簫鼓奏雲漢。史君領賓從，險絕窮壯觀。逶迤轉滄洲，稍泊大江岸。前登千丈峰，萬里瞰瀰漫。峨嵋聳雙碧，斬斬天塹斷。誰驅六龍轡，事逐孤煙散。如聞限南北，謬彼曹公嘆。寧知真人興，遐徼服輝煥。僭王苟餘息，窘束若鼠竄。虹蜺渡戈甲，雷雨洗屯難。石根有遺迹，俯首想神算。承平逾百年，鍼砭決癰𤴯。幸茲國老賢，州事無留斷。披榛構危亭，突兀出天半。樂成須吾曹，嘯詠爭璀璨。天空纖靄沒，川動日華亂。羣鷗或飛舞，縞練遺片段。歸艎鯨鬣擺，漁火星點燦。靈犀安用燬，神理幽可贊。翻思袁謝輩，道貴一以貫。遇古名空傳，逢今歲非晏。我公神采瑩，皎皎白玉瓘。言詞珠內擲，肝腎錦繡爛。平生存至誠，許與比象彖。況當仙府間，長謠愈華奐。原原無根涯，天馬脫羈絆。顧予亦何人，勇和不知偄。譬彼禽之雛，斂翼自投彈。飲闌記名姓，會稽妙揮翰。滑磨青瑤碑，八法素常按。點畫猶生成，霜池聚鴻雁。千載期弗訛，鑒賞永傳玩。盛事難再並，月上歸興逭。
贈泗守宋子堅 郭祥正
憶昔始相遇，諫院吳侯家。君顔清且少，皓雪敷瓊花。把酒聽高談，正氣橫鏌鋣。倏別二十載，各在天一涯。君去登朝閨，我方浮海槎。進退自殊轍，音塵空雁駕。朅來淮上守，政聲被幽遐。填德在風俗，餘春散禾麻。斤斤梁棟材，葱蒼蟄龍蛇。匠石未迴首，電雹無傾斜。而我造賓榻，逢鬢吹塵沙。歡言問往事，念此歲月賒。開館使休息，投文誤矜誇。伯樂雖一顧，慚非真渥漥。功名業已晚，世路今仍差。獨既醒不容，混迹良可嗟。清江秀山水，白酒浮月華。深犁熟粳稻，淺釣多魚蝦。長爲避俗翁，不落猛虎牙。願言雖未諧，行矣君及瓜。
贈元龍圖子發 郭祥正
明公有盛名，十年懷慕向。昨聞守桂林，清風掃蠻瘴。否來偶遷謫，暫泊宛溪上。斯事公議存，君命詎惆悵。坐扃顧申卯，自忘曾帥將。徯餘領兒孫，時時入重嶂。遇勝寄幽懷，覽古興絕唱。況逢謫御史，文章號宗匠。賡酬戛金玉，側耳聽響亮。神交付逍遙，外物隨得喪。漢庭憂乏才，賈誼豈終放。未即登金鑒，行須復牙帳。矧公飽經術，義足明霸王。推忠結聖主，大業繼賢相。霈成三日霖，一慰天下望。微生實幸會，漫刺詣高閌。塵埃蒙弊裘，何以異罔象。屏詘誠所宜，獎與若爲當。逢知信有時，報德亦非妄。且陪昭亭遊，昭亭春盎盎。
贈夏公酉寺丞 郭祥正
秋浦明似鏡，九華碧參天。秀色動南斗，乃生名世賢。卓越夏夫子，其才文武全。一覽無復遺，萬卷能口傳。奏書黄金闕，坐可安二邊。功名初自許，世路多迴邅。亭亭出林幹，暴爲狂風纏。乘槎往滄海，怒濤觀大川。還聞上南嶽，闊步從飛仙。解衣祝融峰，濯足天池淵。下視白日沒，九州渺蒼煙。傾罍弔屈賈，汝道吾未然。胡爲奪浩氣，慘淡趨重泉。冥心想太古，妙理追淳源。白雲起歸興，卻泛千丈船。少泊姑溪頭，春林聽杜鵑。謝李迹已往，高風在遺編。浮魂試一招，相望誰後先。伊余亦何人，謬拍洪崖肩。放身逍遙鄉，致主知何緣。斯時方泰熙，薰風播朱弦。奇才森大庭，拔茅茹相連。豈聞卞氏璧，指以微瑕捐。願取魋倉徒，投北首可懸。嘆息比不足，浩歌成此篇。
贈二李居士 郭祥正
二子跨黄犢，尋春造龍眠。身披五雲裝，翠發散垂肩。羣兒漫相逐，不識南昌仙。我往一長揖，問我聊停鞭。深林藉草坐，對酌臨潺湲。瑯瑯聽險語，了了出愛纏。月殿折芳桂，高名金榜懸。掉頭不回顧，息迹棦淳源。窮幽採紫芝，長嘯呼青猿。使我慕高節，神魄方森然。言歸恨不早，白雪羞盈顛。於時業無補，碌碌隨冗員。交趾近反逆，蟻聚浮戰船。邕廉皆失守，聖主憂南邊。上將命逵卨，睿算天所傳。虎羆十萬衆，干戈與雲連。傾海洗梟巢，拓境除狼煙。悵懷炎瘴地，何日聞凱旋。北虜恃驕黠，分疆亦逾年。廟謨非不深，遣使皆俊賢。此事竟未果，艱虞甚防川。安得傅介子，萬里威名宣。不然隨隱淪，漁釣求深淵。出處兩齬齟，悲歌寫哀弦。二子顧我笑，汝心殊未堅。浩氣本完潔，胡爲自鑱鎸。請駕逍遙車，共遊方廣田。饑餐種成玉，渴飲華池泉。我命永不滅，是身猶蛻蟬。世紛速辭謝，來續清凈緣。
贈樂嶽山人 郭祥正
樂老出三峽，騎驢訪名山。一見五老峰，笑傲遂忘還。蕭蕭太古松，徙倚青崖間。泉石託生計，雲霞會追攀。我寧求世人，世人非我閑。鍊氣得真惠，神針起疵癏。何時駕皓鶴，定應出塵寰。王母如問僕，爲謝今鈍頑。
贈辨才宗衍大師 郭祥正
開帆出長淮，泊舟近禪剎。仰瞻窣雲塔，俯壓神物穴。衍語如懸河，事從古先說。欣聞佛力聖，降魔未嘗殺。爾來居幾年，戒履皎霜雪。領徒三百人，晝飯天廚說。重重殿閣陰，清爽無六月。固知出世緣，了與俗士別。此生猶孤蓬，驚風畏飄瞥。長林宿鳥盡，而我歸路絕。出處既不同，凈社無由結。三嘆復何言，疏鍾雲外滅。
贈圓通訥禪師 郭祥正
禪師古豪英，識之恨已晚。浩氣雖自充，靈標固天產。瓊枝玉府秀，春波鏡湖滿。妙趣玄中玄，高談簡復簡。痊予萬古病，金刀刮昏眼。朗如秋月明，不害浮雲生。始知金仙教，六幽同一情。一情亦何有，紛紛逐妍醜。遂令世上人，浮沉嗟白首。我願卿相知，薦師爲國師。一言了萬化，堯舜誠無爲。逢時揚至道，曠劫開羣迷。儒佛實皆聖，胡爲相是非。本亡末愈弱，行僞言空持。嗚呼可奈何，師也予同歸。
贈端禪師 郭祥正
十年不變舊，交深情愈淡。世樂貽真羞，去若出穽陷。故林泉石新，悠然在虛鑑。寂寂夜香沉，無心答鍾梵。
贈隱靜禪師 郭祥正
平生厭羈束，樂爲名山遊。五峰數千仞，拔地凌斗牛。山光落澗影，倒掛天河流。靈草霧露香，老木陰翳稠。鳥鳴春盎盎，虎嘯風飀飀。耳目兩以醒，虛襟清氣浮。況有希世交，居焉治林丘。玄談傾醍醐，蕩滌方寸愁。出沒死生際，日用誠吾由。應嗟世俗士，俯首窺王侯。百年聊汩汩，外物終何求。我將脫冠带，筑室東巖陬。長年丐香飯，師也能容不。
贈利安禪伯 郭祥正
名山多隱者，五峰遇僧安。屹然高世姿，眉目冰雪寒。極談了無迹，卷舌回驚湍。令我愧道心，齷齪滯小官。不能與斯人，物外振羽翰。惜爲山下別，落月在林端。
贈陳醫 郭祥正
吾嘗奇華佗，腸胃真割剖。神膏既傅之，頃刻活殘朽。昔聞今則信，絕技世嘗有。堂堂潁川客，察脈極淵藪。攣足四五年，下針使之走。珍丸起病瘠，蟲鱠隨泄嘔。一言儻不合，萬金莫可誘。又復能賦詩，往往吐瓊玖。卷紙誇速成，語怪若神授。名聲動京洛，混迹逐良莠。相逢但長嘯，遇飲輒掩口。獨醒竟何如，無乃寡俗偶。顧非避世翁，疑是壁中叟。安得斯人術，付之經國手。
寄常執中長官棄官歸霅上 郭祥正
高飛不上雲，不如棲白蘋。屈身五斗粟，何似種松筠。聞君將掛冠，筑室苕溪濱。況有朱少翁，達論可相親。欹枕待落月，尋花送餘春。市喧不入耳，休羨桃源人。我亦促歸計，行當趨後塵。
寄清流許令 郭祥正
霅溪皎寒玉，霅山臥蒼龍。我方窮眺覽，忽與旌陽逢。教告非俗語，泠泠啟昏蒙。我舊騎蹇驢，君去跨冥鴻。一別十五載，曠懷渴清風。今聞佩縣印，高鳳潛衰蓬。誰信五彩爛，卑棲能自容。終當振羽翮，萬里滄溟東。
寄虔州慈雲惠禪師 郭祥正
惟昔廬山舊，舜師稱老禪。惠也乃上足，解空無比肩。我嘗叩其說，活活如湧泉。況復能吟哦，俯視唐皎然。一別二十載，相望修途邅。音信誰謂隔，月華長自圓。嗟予困俗累，久負香火緣。適爲幕府客，遠泛瀟湘船。還過廬山下，廬山安足憐。既無故人語，頑碧徒參天。多謝子規鳥，數聲空谷傳。準擬趁汝飛，飛落贛水邊。
蔣穎叔要予同賦平雲閣 郭祥正
宣城多名山，詩人舊經歷。獨無平雲篇，煞怯作者敵。不然靈祇護，晦此神女色。留與無心人，開軒初占得。羣奔萬馬放，片墮孤鷹擊。縷縷蠶繭抽，樅樅羽林直。怳隨片月散，又逐嵐光滴。縞带裁未成，蛟綃瑩無隔。蒼龍奮修鱗，皓鶴舒春翼。天墀聳羣玉，胡陣望鳴鏑。尤憐欲雪時，鐵甲萬里黑。變化固無窮，想象豈盡識。賢哉謫御史，注目倚寒壁。吟非宋玉賦，心在漢皇席。愁來把樽酒，薄詠繼朝夕。迷魂招屈賈，大句壓甫白。初屯念經綸，作解須霹靂。終朝去爲霖，未信長抱石。卷舒能及時，慰此長太息。詩言我枯疏，返類羣兒劇。君探驪頷珠，不憚海神惜。更當俟來唱，研盡廷珪墨。
寄題陳生九華閣 郭祥正
潁川有佳士，放懷慕清閑。或遊公侯門，得詩乃言還。瀟灑青松姿，俗駕何由攀。買田數百畝，家住濡須灣。匣有雷張琴，旋撥春醅綠。客來留一醉，聽我彈數曲。收身趣已遠，愛山心未足。千金建危閣，遙望九華峰。紫光射晚日，點點金芙蓉。南風吹秀色，半落樽罍中。酒味愈冷冽，琴聲又玲瓏。飄然紫霄想，何日跨冥鴻。
寄題東城耿天騭歸潔堂 郭祥正
東城耿天騭，讀書五千卷。有義或未通，至忘寢與膳。潛心唯丘軻，弟子並時彥。晚從進士起，青衫落銓選。捕賊偶詿誤，差池困州縣。寧知賈馬才，不上明光殿。功名既無成，祿廩豈足戀。歸來潔其身，舊學進吾善。構堂剪深竹，江山使對面。秀色覽天鏡，毛髪瑩可見。閑情寄浮雲，零落兩三片。頹然墮支體，隱几自峨弁。有時明月來，朋簪合清醼。狂爲梁甫吟，璀錯珠玉串。夫人無妬忌，羣妾美目眴。大兒富文學，又隨太守薦。百口不憂貧，九品不爲賤。內足外亦足，此樂信無倦。軒冕達士寄，形色聖人踐。他時采高名，猶冠儒林傳。
寄題吳子山孤雲亭 郭祥正
重華不可見，曾參久爲塵。孝道遂零落，爲子吟孤雲。孤雲泊南山，山下藏二親。孤雲自朝夕，墳草幾冬春。悠悠我之思，孤雲浩無垠。注視詎能攬，傾耳那得聞。音容勞夢想，涕淚濡衣巾。作亭墳之隅，奚止簠簋陳。揚名與行道，勉勉期終身。采彼孤雲篇，爲子書諸紳。
題冶父山實際禪院 郭祥正
虎兮弗食子，誰謂虎性惡。一見慈孝人，帖身不敢縛。舊廬當絕巓，今寺據幽壑。人虎皆已非，斷碑蒼蘚剝。
題宣州天慶觀秋水閣 郭祥正
偶登秋水閣，靜吟秋水篇。初不辨牛馬，河泊方欣然。及見北海若，始驚大小懸。大小不相借，致令夔愛蚿。學者儻悟此，心忘真乃全。白雲散林表，蒼山落簷前。中有醉道士，兀兀知何年。寒風灑面醒，暖日曝背眠。彈琴不終曲，撫掌望青天。誰來達渠意，勿作虛名傳。
題旌德虞令觀妙菴 郭祥正
深溪徹寒鑑，蒼山開翠屏。結菴當此間，觀妙題其扃。借問觀何妙，伊人養性靈。豈爲娛耳目，是將達神明。滯有乃爲病，趨無亦何營。外感適變化，中虛藏窅冥。夜深片月散，林鳥三四聲。寥寥太古風，吹我襟嘗惺。逍遙形骸外，浩蕩天地情。未能同子樂，聊用歌強名。
題泗州龜山寺 郭祥正
蒼山如巨龜，長淮就吞吐。石林含霜明，爻卦儼可數。相傳有神物，在昔遭聖禹。縶鐵送潭中，作鎮亘萬古。乾坤未云息，魑魅那得侮。至今崖下潭，不敢設網罟。邇來建佛廟，金碧爛庭戶。長廊肖深洞，夜香鬰濃霧。一讀碑上文，颯爾精神聚。憫旱截臂翁，開山即初祖。借僧百萬人，下壇三尺雨。至尊親賜詩，高名動寰宇。樓閣疑化成，何年運斤斧。洄流漲平沙，舟楫永無阻。尤憐瞻仰地，曾是欹傾所。王者唯好仁，佛力豈無補。我來解征鞍，赫日正卓午。涼風如冰霜，灑我襟上土。仰慚雲衲禪，未嘗倦行旅。還思治水功，冥寞今何許。
題抱黄洞景德觀 郭祥正
晉道昔紛亂，志士多學仙。乃願脫塵網，畢身飛絳煙。卓彼抱黄子，遺迹茲山巓。地靈無惡木，杉松碧參天。四時不變春，脩脩女蘿鮮。下有白鹿臥，上有青猿懸。微風五音奏，不假朱絲弦。來者迭宏構，深門秘真筵。餘芳考金刻，眇末期羌肩。回念時運泰，巖谷無逃賢。寓遊足以樂，攜壺謾思玄。黄冠四五輩，達者余所憐。未嘗詣州府，白髪猶侵顛。而況塵中人，欲以永歲年。聊書一日事，繼之逍遙篇。
題雨華臺 郭祥正
雲公說法時，諸天雨名花。此事古老傳，豈爲虛語誇。至今數畝地，長松肖龍蛇。下不生蔓草，上不存棲鴉。夜或散瑞光，爛若赤城霞。沿崖僅可到，狹徑寧容車。嚴嚴渤海公，好古心無涯。攜筇徐步至，極眺頻吁嗟。不唯古佛迹，絕景來幽遐。城郭如鉤環，井廬雜禾麻。青山斷綠野，白水連平沙。翔帆出天鏡，疊鼓傳摻撾。又復聽歸櫓，大澤鳴雁駕。雲煙失浦溆，霜雪摧蒹葭。顧瞻指掌間，千里無毫差。中天二龍飛，此邦恃犬牙。納士業已緩，何殊井中蛙。神兵半夜集，城裂如剖瓜。唯仁乃無敵，四海同一家。我公乘閑來，式宴賓亦嘉。作亭當舊址，海月浮窗紗。舉杯莫辭酒，越女彈琵琶。爲我謝雲公，亦有三春葩。真法忌揀擇，豈校靜與嘩。酩酊上馬歸，鬢髪從紗紗。
太平觀 郭祥正
下馬攜瘦筇，凌晨極幽賞。騰身孤峰半，縱目浮雲上。嚴嚴洞天路，靄靄靈氣王。古木藏春容，飛流落天幌。斷崖傾鬰蘿，深宮秘真像。壇心綵虹貫，幡腳仙飇颺。老鶴時一鳴，衆鳥不敢傍。人寰杳何處，仕路險已忘。高歌樂逍遙，撫掌遺得喪。長生豈無術，靜理聊自放。獨醒世不容，苟合情輒枉。咄嗟胡乎，茲焉卜長往。
尋真觀 郭祥正
蒼崖猶積雪，凍林春未歸。石徑稍可通，決決泉聲遲。薄遊欲何適，攜筇負陽暉。覽勝輒長嘯，世事吾何羈。忽到仙人家，樓殿勢欲飛。皓鶴向人舞，青猿攀樹啼。屏風疊蒼玉，深潭瑩瑠璃。誰云蟄龍臥，朗詠前人詩。颼飀太古風，會生松桂枝。回首歸興遙，日暮青雲低。
水磨 郭祥正
盤石琢深齒，貫輪激清陂。運動無晝夜，柄任誰與持。霹靂駕飛雪，盛夏移冬威。功成給衆食，勢轉隨圓機。翻思兵家言，千仞俯可窺。又想對明月，大壑投珠璣。睥睨巧匠手，不使差毫釐。牛驢免穿領，僮僕逃胼胝。利用固已博，沉吟豈虛辭。願將水磨篇，薦之調鼎司。
同蔡持正長官觀齊景蒨虞部家藏遠祖成公監修國史誥 郭祥正
稟稟齊成業，得之權公碑。逢時初多難，退密安庭闈。深懷經綸策，起佐虎羆師。省郎拜侍御，出賑關中饑。俄登諫諍列，忤旨領一麾。徐遷河南府，法令嚴張施。宿奸即誅殄，和氣回霜威。德宗治勤勞，器公達精微。付之元化柄，庶績幾純熙。兼職在國史，直筆信不疑。皇皇君臣際，忠孝世所推。宜其源流長，千載尚弗遺。於今見遠孫，大雅敦形儀。銀章佩縣印，白玉涵山輝。丈人與先翁，登科實同時。相逢進餘烈，語訖及祖基。家傳唐相誥，綈襲常親攜。焚香俾一讀，令我增嘆嘻。璽文儼如新，是亦權公詞。顧鄭崔許輩，其名各親題。邈然想高風，拂拂雲霧披。芬芳一何遠，陰德未少隳。幾經兵火餘，定有神物持。不落他人家，後嗣賢可知。請令妙絕手，模將刻瑤琪。傳之固無窮，永作來孫規。
觀柳殿丞家藏竹柏圖 郭祥正
君實名卿孫，妙畫篋所聚。壁間四幅畫，收盡蒼洲趣。瘦柏盤大石，雪霜迥不懼。舉斧揮棟材，未辨在縑素。離披老竹梢，直裂見枯處。鳳凰欲來巢，俯視猶屢顧。壯觀殊未已，白日去還暮。愁懷起窗壁，注目亂煙霧。煩君燈燭張，免我顔色沮。乃知頃刻意，直有千載寓。
李公擇學士出示胡九齡歸牧圖 郭祥正
橫披五尺素，中有萬疊山。山卜千丈溪，怳疑瀉潺潺。西風偃古木，慘淡秋色頑。蓼紅菱荇碧，缺岸如破環。小舟半閣沙，茅屋深無關。三牛行嚙草，一犢隨母還。牧兒掣牛鼻，望家喜生顔。欲知田家樂，此趣何由攀。而況畫手妙，意思能餘閑。遠出物象外，不在粉墨間。臨之發孤興，飄忽辭塵寰。
謝許棲默道士手寫黄庭經見寄 郭祥正
與君有前期，共爲名山樂。十宿太上家，百骸失塵縛。夜半瞻星辰，離離半空閣。香氳結蓋網，華燈煥朱琧。金鐘擊清霜，遠響答玄壑。太霞無別境，洞章自酬酢。君雖潛賤貧，志意在寥廓。暫爲處羣雞，曾是橫空鶴。一別幾何時，又見圓蟾落。長鬚俄及門，金石重然諾。手寫黄庭經，寄我辟邪惡。我方閉空屋，隱几效南郭。爲君興一讀，玉液瀉河洛。何當結長遊，相伴趨恬寞。
蔣穎叔招遊瑯琊以馬病不赴 郭祥正
一別隔千里，夢寐期追尋。聞君宿瑯琊，浩氣酬雲林。雪霽望明月，山光如縷金。天高歸鳥盡，海凍諸峰沉。騎鯨人已去，玉溜揚清音。君當繼絕唱，老鳳霜梧吟。釋彼猿鶴怨，解此塵坌襟。駑馬鞭不行，空負希驥心。
與柳丞夜話廬山 郭祥正
君家廬山下，我昔廬山遊。蕪陰偶會合，共憶林泉幽。山腳仙佛居，寶閣連瓊樓。客子多所至，未足勤吾求。最愛山北岡，鳥道通巖陬。其初惠遠輩，遺芳至今留。嵬峨定心石，欲脫如簪抽。下視千仞溪，半空五雲浮。石門扼危磴，天瀑垂還收。微風仙籟奏，靈草香氣柔。龍吟萬壑響，桂子落三秋。安棲雖未能，歷覽稍已周。一別幾三年，萬事何悠悠。日月隨轉目，霜雪易滿頭。饑將無稻糧，寒亦乏衣裘。雖非聖賢恥，自起妻兒羞。慨欲攜鋤犁，爲君耕舊丘。經年飽蔬粟，吾道從休休。
蔣穎叔席上 郭祥正
春風歸未歸，白日一何速。偶陪御史驄，逶迤傍林麓。名花結深洞，繁枝綴寒玉。疏青愛老柏，壯節詠孤竹。諸君皆俊賢，笑傲失羈束。何生家最窮，昨日旋糴粟。尚能邀我飲，盤饌逮張燭。今夕寧須辭，酩酊固所欲。醉則騎馬歸，官長定不辱。酒行姑徐之，聊用講心曲。
自適 郭祥正
積憂避紛謗，杜門甘賤貧。破屋敗風雨，荒蹊絕車輪。幸無塵坌集，靜與鳬雁鄰。吾年半已過，空花眷餘春。往來猶康莊，安用煩距訢。念此良自適，浩歌洗憂屯。
溪上閑居  其一 郭祥正
溪頭守窮屋，白晝常靜臥。唯聞鳥雀喧，豈有車馬過。苔沿土階綠，風尖紙窗破。遺編對古人，千載默相和。
溪上閑居  其二 郭祥正
愛此城南靜，窮年守茅舍。無能聊自安，有智必趨詐。紅蕖笑池面，白鷺時時下。呼兒補疏籬，選吉得天赦。
溪上閑居  其三 郭祥正
衡茅頗幽獨，物景資所好。脩篁清風來，遠渚曉煙冒。才短難趨時，囊空不憂盜。靜幾無纖塵，焚香讀真誥。
倚樓 郭祥正
官閑何所之，倚樓縱遠目。田疇耒耜出，高下春雨足。人家有生意，慰我苦幽獨。憶昨水沴餘，海氣蕩坤軸。蛟龍坼川原，舟楫造溪谷。禾麻安更論，未能保骨肉。有子殺爲食，何以厚風俗。上賴天子聖，詔書勤撫育。雖使發倉廩，飽歲實無畜。郡縣徒倉黄，論丁具糟粥。所救無幾何，往往委溝瀆。今茲氣候正，逋民稍來復。楚風重祠廟，纔歸競巫祝。此物豈有靈，焉能助豐熟。渺思濟時策，慎擇良宰牧。金繒斥誅求，教化行比屋。祖宗德澤深，萬歲長沐浴。題詩起高興，飄然跨鴻鵠。
與內飲有贈 郭祥正
甕中有濁酒，畦中多美蔬。呼童取大網，更向溪中漁。鱍鱍得鮮鱗，斫膾選肥鱸。君生不能織，我生不能鋤。兒孫無白丁，生理已有餘。陶然共一醉，隙間馳白駒。倏忽各已死，體化委蟲蛆。
送湖南運判蔡如晦赴闕 郭祥正
鶚飛不在泥，決有青雲趣。鳳凰不妄出，恐爲時所誤。桓桓南都賢，幸遭明主顧。垂紳正手板，磊落奏治具。源流出無窮，胸膽豁以露。帝曰卿良哉，予僚汝之父。果見麒麟兒，騰驤蹈前步。擢爲東宮允，往漕八州賦。予將觀汝能，慎勿憚細故。朅來重湖南，君恩密宣布。拔才惟俊明，逐吏皆狡蠹。朝廷方更化，免役出金助。深沉詳施爲，委曲善告諭。有司絕誅求，比屋樂農務。貧富一以均，歌頌喧道路。七月新書成，入奏馳駿馭。君來萬家春，君去秋色暮。清湘似君心，偏使醜影懼。何時到金闕，顯用期必遇。成法無瑕玼，後效有程度。皇皇太上聖，赫赫師尹輔。大業日愈新，虛懷未嘗飫。諫垣將峻陟，使節豈還付。卻憶仁祖朝，天下復庠序。南都最爲盛，萬里英材聚。嚴嚴高平公，明堂真棟柱。尚書繼踵來，兩獻仲舒疏。君家有大阮，斂縮未騰翥。名聲晚乃達，霖雨今仍霪。信哉顔淵氏，必用孔子鑄。邦家不乏才，社稷永盤固。伊予亦何人，不異罝中兔。時命適大謬，與物竟多迕。卑棲邵陵幕，竊祿飽嬰孺。不才甘委置，朽木費吹噓。一朝逢知己，拔茅冀連茹。翻思刷羽翰，翩翩厠鴛鷺。不然棄已歸，筑室幽閑處。吐納元和津，萬事不掛慮。韓子亦嘗云，豈肯居沮洳。
湘西四絕堂再送蔡如晦  其一 郭祥正
長城截湘江，盤盤據天險。承平逾百年，民富德澤漸。層居出雲漢，門戶當翠琰。尤愛湘西山，佛寺金碧儼。引泉甃深池，因崖起危廣。長松爭嵯峨，衆木就退斂。遠思秦漢間，疑此藏玉檢。盤石可徑臥，苔髪滑勝簟。方塘纔俯窺，引手取蓮芡。四絕校重輕，歐沈信已忝。卓然韓杜詩，光焰不可掩。大羹味全醇，美玉滅瑕點。悄若蓬萊峰，夜浪豈憂颭。又如上帝籙，默誦破羣魘。惟驚落俗口，一讀一遭貶。知音希世逢，誰謂此言諂。窮奇須竟歡，憂來熱吾臉。不得陪俊遊，自知冗官玷。論情既霄壤，咫尺隔秦陝。不爲謝安侈，應慕楊綰儉。賡酬繼前唱，巖壁俟鐫剡。去爲經世霖，慰此楚封歉。離盃空酣酣，離恨猶冉冉。雁鳴洞庭闊，霜雪鬢毛染。行矣無淹留，路轉雙旌睒。
湘西四絕堂再送蔡如晦  其二 郭祥正
嘗讀大易辭，可止戒遇險。麓山俯城郭，盤盤進以漸。重崗如連環，斗起若圭琰。佛宮敞金碧，儒舍陋茅廣。修篁萬兵肅，老柏壯士儼。獨鶴時一鳴，衆鳥歸翼斂。蘭風新麝裂，芰雨真珠颭。虛堂羣動寂，冠纓墮枕簟。頹然委支體，清夢竟無魘。引阬酌醇醑，激齒碎圓芡。載歌少陵篇，一重復一掩。桃源歸路隔，回首驚俗檢。不唯縱逍遙，且喜遠邪諂。清湘稚子浴，其樂吾與點。況聞長老言，了悟生理忝。心如碧蓮花，忍使紅塵梁。又愛御史碑，白玉不可玷。能忘遷謫憂，直筆正褒貶。清曠終何爲，名迹漫鐫剡。吾君方更化，凡百務節儉。楚封勞賢侯，重地比二陝。施爲若霖雨，一飽蒼生歉。新法持以歸，戀山休荏苒。想當奏御時，和氣動舜臉。拜恩明光殿，日射腰金睒。
高鴻送唐彥範司勳移蘇守 郭祥正
高鴻方冥飛，萬里不回首。況當移杪時，霜露濕星斗。鼓翼無何鄉，永避網羅咎。君子重出處，此義安可負。嶷嶷潭府公，清譽比瓊玖。節制臨八州，時命非不偶。胡爲請分務，念念在林藪。切嘗聽公言，三朝祿食久。四十有五年，數爲漕與守。慎事無纖瑕，收身養吾壽。兒孫皆賞延，君恩誠已厚。朝廷新法度，利害喧衆口。紛馳使者車，必行無可否。嗟予力已疲，何以爲父母。不待老有請，連章至八九。君相惜其才，符竹今仍剖。蘇臺古名邦，震澤當運氣牖。拜恩臣豈邀，客賀但揮手。便道將徑歸，辭疾上印綬。家園瞰西湖，雲月是鄰友。翛然一榻外，長物復何有。隱几悟僧禪，頹形若陵阜。不學陶朱公，反爲利端誘。不學陶淵明，區區愛琴酒。文王如搜賢，肯棄渭川叟。行己無固必，資深逢左右。重來作霖雨，一洗蒼生垢。信哉孟軻氏，和任著伊柳。獨善名易滅，兼濟垂不朽。噫嘻高鴻篇，在理或可取。
送宋景瞻秘校赴選 郭祥正
我欲渡湖湘，君乃赴京闕。官期安可常，念此千里別。人生幾何時，倏忽變華髪。難成唯功名，易往嗟日月。在貴勿外矜，抱窮豈中熱。顧彼四老人，未嘗事干謁。一朝扶太子，千載名不滅。安之命與時，爲君頗詳說。西風吹月華，冷靜若冰雪。何處望鄉關，鄉關此時節。
送鄭說道太博監內法酒庫 郭祥正
故人京洛來，共話十年別。朱顔雖未彫，頗有鬢間雪。夫君起文學，今乃官麴糵。雖云屈雄才，猶喜待金闕。朝政今更新，百執勇施設。願言慎所職，法釀務精潔。上方祭祀餘，一飲茲以悅。雲霄即橫飛，勉勉著勳烈。行將鴛鷺羣，何暇笑跛鼈。跛鼈亦自知，中心冷如鐵。
寄別朱復之郎中 郭祥正
我昔發溪口，君來具華筵。燭光射酒色，四座凝春煙。飲闌贈嘉唱，響韻勝彈弦。聞君今解印，念我簿書攣。不及姑溪流，會隨千丈船。君才世無雙，君名天下傳。五十試一州，治術如潁川。上方爭政務，下詔稽漢宣。誰能薦此人，惟賢乃知賢。聃聃范文正，道德諸公先。辟君登幕府，師友金石堅。大匠忽云逝，美璞疇敢鐫。古來出林秀，多爲風雨纏。明主往自結，獻書玉墀前。功名期待達，況當未衰年。
留別受禪師 郭祥正
長沙多禪翁，受也予所慕。清猶玉潭冰，不著纖垢汙。堅如歲寒柏，不入螻蟻蠹。一聽玄談玄，銀潢自天注。源流何其長，湧絕曹溪路。請陳會面初，赤白照窻戶。短鞭驅瘦馬，一蹶復一步。北趨林下門，解榻欣我遇。圓瓜剖青瑤，激齒寒漿聚。搘筇拈古語，法樂過韶濩。廓然外生死，頭角白牛露。師云三百年，儒者莫爾悟。自茲往遊數，道合忘細故。倏忽捧邊徼，狡穴首招諭。微功有司奏，一命金闕赴。扁舟泊沙尾，行色業已具。惆悵難再留，何以慰心素。日月若馳駃，報體孰堅固。願期圓照中，生生迭相度。回首欲無言，月上瀟湘渡。
送寶覺大師懷義還湖南 郭祥正
雲收嶽麓靜，月渡湘水明。獨鶴唳空谷，哀笳奏重城。巾屨塵坌遠，懷抱冰霜清。云何別彼土，忽作中州行。中州七八載，浪得丹青名。歸心故歲發，白鬢新年生。客帆欣所託，何時經洞庭。逸筆寫秋色，煙嵐吹素屏。殷勤遠相寄，萬里鴻冥冥。
送僧白 郭祥正
我有高世想，喜逢高世人。談詩何所極，元化浩無垠。物象不得晦，丹青亦通神。逃名出京洛，寓迹遺埃塵。錫飛天柱月，杯泛洞庭春。問我別來久，請吟佳句新。便欲結幽社，靜棲還本真。陶潛須一醉，寧起遠公嗔。
送僧璉 郭祥正
釋從白雲來，衣上白雲濕。借問來何勤，道師碑未立。文言予豈能，孝節爾誰及。卻返舊山中，猿啼暮風急。
送吳景山宮教供職 郭祥正
先生辭太學，得邑治陽羨。仁義稍施設，澆浮遂丕變。訟庭寂無事，案几閑筆硯。青山落樽酒，白鳥聚畦甸。長橋跨空碧，溪光拖晴練。追隨斬蛟處，想象昔人見。高吟壯魂魄，老句掣驚電。休焉聊自放，性理還吾善。忽聞新天子，下詔羅俊彥。教由宗族先，六經咨講辨。先生應詔起，肝膽露萬卷。制度惟日新，漸磨豈聞倦。長苗忌速揠，良金務多鍊。杳杳青雲衢，闊步從茲踐。朝登諸王府，暮侍金鑾殿。勿興山水思，固有夔卨願。寄聲陽羨人，棠陰有餘戀。
送周泳主簿 郭祥正
東風不肯住，發盡梅花白。又着柳梢黄，搖搖向行客。客行無時休，何以銷客憂。今古一樽酒，酩酊江上樓。黄鵠飛青雲，誤隨秋雁羣。網羅千萬里，涇渭欲誰分。詩思陽春發，平湖望明月。若遇北歸人，芳音無我絕。
送錢公瑾長官 郭祥正
羣山凌皓雪，修途無點塵。寒梅數枝發，持送北歸人。人歸向瑤闕，頭角屈以伸。十年困塵滓，一旦乘風雲。大用多晚年，請看釣渭濱。又如四公子，長揖取名勳。其餘瑣細輩，爲君何足陳。我忝交君印，俯顔愧斯民。疲駑追逸驥，澆漓雜醲醇。物理有屯泰，賢愚固難倫。感君重然諾，西郊待歸輪。非君肯卑屈，誰復許相親。
送陶秀才二首  其一 郭祥正
我愛陶淵明，隱不羣異學。今朝識其孫，璨璨真玉璞。森然家風在，辯說傾電雹。江頭偶逢我，笑我何齪齪。恨不從君去，高飛同飲啄。顧此翅翎短，豈能超五嶽。我止愁復愁，君行樂其樂。
送陶秀才二首  其二 郭祥正
江天九旬雨，江路三尺泥。扶家遂遠適，羸馬正難騎。傳舍野煙中，子規連夜啼。鄉園歸得到，應已血沾衣。
送朱伯原祕校 郭祥正
泠泠皖溪水，悠悠天柱雲。雲行水光動，水洗雲影分。幽人坐臥吟，孤絕迥出羣。資彼雲水秀，釋此塵垢紛。胡爲倏言別，扁舟連夜發。往登姑蘇臺，而望太湖月。卻尋史遷迹，但見蒼煙滅。覽古竟論今，治具校工拙。有才不得施，著書貽後世。何必腰黄金，自享千載貴。鱸魚秋正熟，雲泉味尤美。若逢吳市門，更訪長生理。
同蔣穎叔遊丁山彰教寺 郭祥正
北風方苦寒，冰霜晝未消。偶傾御史蓋，同上丁山椒。空崖白雲宿，拱木獼猴跳。碑皴龜腹裂，泉活龍尾搖。枯松起幽籟，中天奏雲韶。苔深鴉髪翠，石立壯土翹。荒墳瘞參軍，沉魄誰與招。卻讀樂安詞，慘淡窺泬寥。矧復見猶子，危言動清朝。甘心脫豸冠，竄迹投冗寮。公議在後世，美才無吝驕。六經收滿腹，辨析皆有條。登山聽君語，淙淙碎瓊瑤。但驚白日落，歸馭不可邀。明發余亦往，安得同漁樵。
招蔣穎叔遊丁山彰教寺 郭祥正
閒心樂名山，景象恣吟剽。昭亭西南隅，亂峰最青峭。盤盤得修逕，豁豁漸明眺。一讀道旁碑，古興恣雅要。知有金仙家，即往不俟召。平田轉回塘，飛瓦接危嶠。東邊卧石虎，徐王舊墳兆。但驚深蘚晦，不見金碧耀。圖形半殘缺，冷榻孤燈照。深篁歸鳥没，空巖雪風叫。勅書刊翠琰，靈跡獲獵燒。寒潭多蟄鱗，佛子忌漁釣。動活各遂性，蕃衍理可校。餘暉初月散，幽籟發玄竅。中有無心人，禪禪自相紹。問年踰耳順，膚色尚如少。翻令念達人，鴻蒙首頻掉。時平冠珮繁，往往屬不肖。豈如棄以歸，林泉自投跳。卓彼蔣夫子，詩辭極精妙。能來同我遊，險絕共長嘯。終當爲君誦，古律變新調。更評江南事，僣跡又足悼。不能降真人，卒用焚祖廟。訓狐啼老木，愁烟起荒藋。復有貳卿碑，曾爲叅軍弔。勇爲手勢吟，一助玉瓶釂。
同蔣穎叔殿院遊昭亭山廣教寺 郭祥正
晴光散餘翳，佳辰值清和。聯車不辭遠，共登昭亭阿。步夷愜蒼石，緣險捫修蘿。迥出白雲上，俯瞰飛鳥過。凌霄插危觀，裂地注明河。微風解蘭芷，廣陂浴鳬鵝。潭潭紫華君，左右森矛戈。雷電在呼吸，玉帛薦牲犧。廟食溢千載，祐民理無訛。崔碑夢恊吉，謝守詩載歌。却憩林下寺，裴顔跡尤多。丹青業已晦，長髯但皤皤。筆畫肖家法，燕尾無偏頗。覽古發遐想，緣情還獨哦。逢時不榮達，憔悴同苫蓑。嗒焉姑自喪，安之如命何。彼美蔣御史，道術追雄軻。眄予委泥涸，有意傾餘波。薦士古來重，披劍今則那。書爲昭亭篇，昭亭崕可磨。
同許棲默遊華陽洞 郭祥正
春歸白晝永，庭虚民事退。尋幽何所之，佳賓幸同載。出門十餘里，仙者餘跡在。非實固難評，洞壑茅可愛。綠蘿垂長簾，秘景得藏晦。造深揭葦火，陟險汗漸背。中寛稍可休，仰視覆圓蓋。石乳忘歲年，物象千萬態。龍泓紺澄碧，溢溜漸飛灑。陰森毛骨寒，志往力殊怠。磨崕記名姓，斯遊定難再。人生足離合，世役異屯泰。清風起林杪，蕭瑟動天籟。歸歟亦何求，盈筐採蘭艾。
同劉繼鄴秀才遊嶽麓登法華臺呈如水長老 郭祥正
南出長沙城，西渡瀟湘水。誰鋪碧鮫綃，迥透黄金底。中分橘直洲，隱若鼇背起。府邑古稱雄，地勢信少比。苟非仁義圖，疇將甲兵洗。晚色烟霧開，人家明鏡裏。斯須捨舟楫，縱步踏蘭芷。遥遥望松門，物象愈奇偉。枝葉既不繁，霜雪詎能毁。傳云陶將軍，屯營手植此。至今凌雲氣，猶如大君子。纔過清風峽，路轉不容跬。塵寰自此隔，佛界朗瞻跂。層梯上重門，繪塑光煒煒。皓鶴去無蹤，寒泉但清泚。遂登法華臺，平目瞰千里。返驚人世卑，塹壁徒爲耳。連甍十萬戶，羅列在案几。想當韓杜時，荆棘晦遺址。不見湘西篇，惟誇道林美。幸同劉子來，縱視眼不眯。作詩君勿謙，前輩尚可擬。揮筆方爭豪，求心翻自鄙。請看梁上題，半是泉中鬼。白髪纒利名，何由外生死。道師深悟禪，軟語聽亹亹。明驅三乘車，濟我岸超彼。臺名將謂何，此喻有深理。香色存天然，了不染泥滓。救物運真悲，得法終日喜。
遊雲蓋寺 郭祥正
名山寺多占，此寺山尤名。妙雲鎮彌覆，層層結縵纓。日光晝微開，燦射黄金城。木老枝葉簡，水長音韻清。五峰如紺蓮，中有樓殿横。是必龍華宫，禪禪悟無生。一燈破羣暗，衆燈迭相明。紛空素葩墜，悲晚孤猿驚。予方困邅途，寓宿骨已輕。願言永棲此，讀盡寶藏經。顧盼適所適，了絕物外營。馬秣僕亦飯，奈何催北征。
遊鹿苑寺 郭祥正
遊遍湘西山，晚至鹿苑寺。平岡列城郭，長松肖兵衞。入門尤清涼，讀碑辨往事。乃知阿育王，曾此藏舍利。浮屠當殿陰，令人竦瞻視。寶網敷金雲，倏忽變蒼翠。僧云秋杪時，月靜甘露墜。大覺去無蹤，山祗自靈異。白鹿不我逢，殘花在巖際。居者多壽老，安禪信無累。笻衲爲生涯，心不墜情僞。源源聽法語，陶陶襲和氣。簪紳胡爲乎，頂踵縛憂愧。願從彼上人，預聞第一義。煩心沃醍醐，頓悟超十地。聊爲鹿苑吟，清夢不成寐。
遊華陽洞阻雨 郭祥正
此洞昔無聞，人跡固稀到。一昨紫微遊，刻石記所好。遂令天下知，遊者爭欲造。我方珮縣印，事閒慕高蹈。聯鑣二三子，並堅松柏操。樽罍薄攜持，丁壯却前導。行行逼崕巔，紫翠射襟帽。方疑攀鬰蘿，又若堆海潦。石門未及窺，忽值山雨暴。風雲暗衢路，雷電拆巖嶠。蒼黄僕夫語，踴躍猿猱叫。黄泥濡衣裳，安得白日照。初遊成歡愉，中險觸憤懊。佛舍距幾何，望望目睛眊。擊鐙促疲馬，十步九欹倒。登堂亟就榻，釋子數相勞。尋幽尚齟齬，處世信難料。暫眠稍蘇息，起坐復悲嘯。寧非山鬼護，不使俗客眺。桓桓翠琰文，愈讀愈精妙。名由今日新，跡入萬古耀。騏驥步莫追，駑駘志彌劭。猶期六月來，散髪避炎燎。一雨路阻絕，何以爲壯少。歸歟歌蕪詞，聊爲起同調。
夏日遊環碧亭 郭祥正
登山得斯亭，佳賓幸過從。取筍蒼玉林，置酒黄金鍾。願言壽而康，泰運寧易逢。孔孟陟三事，堯舜乘六龍。民財皆辨析，田壤仍登豐。關關禽聲和，剪剪木影濃。濯足就綠水，披衣攬清風。微吟百憂散，達道千古同。諸君况才豪，如羆復如熊。莫辭爛醉歸，皓月還生東。
和穎叔丁山黯字 郭祥正
寒日少晶光，山色亦慘慘。瀑泉凍不飛，啼鳥聲頓減。傳呼繡衣來，僧鼓擊坎坎。石坐無氈裀，團團織蒲菼。比爲泉石游，固已慕清淡。愛君神采瑩，皎若白玉鑑。一登林際亭，毫髪無遺瞰。勇起發孤唱，四坐噤莫闞。君辭如太羮，我語效鹽鹹。卷旗促降敵，賢將釋不斬。雖生已包羞，鉛刀竟誰鏨。却讀道旁碑，往事增新感。功名能幾何，回首歲時暫。胡爲奪浩氣，百憂煎一膽。趨時既迍邅，獨往固勇敢。白雲無人爭，皓月從我攬。開樽直一醉，莫驚别袖摻。明發何所思，龍斷坐汲黯。
和梅謙叔丁山吃字 郭祥正
臘月衣未綿，兩股凍成疾。誰復爲我扶，平步時時蹶。文章那更論，精魄恐墜失。緣何御史君，相招傍寒日。迤邐造林泉，塵坌爲披拂。霓幡雲外垂，石虎草間出。深門窺泬漻，拱木遞蕭瑟。丹青與老碑，遺事知彷彿。僣跡已榛蕪，新遊論膠漆。主人才何如，驥足千里逸。梅君南昌後，襟韻猶凄溧。劉子亦可奇，彖象久精詰。顧予最空疏，百辨今已吃。謗言來戈矛，自量幾不密。終甘首陽餓，豈效操瓢乞。
酬穎叔見寄 郭祥正
鏗鏗南華經，語意妙復妙。高能出蒼旻，卑不厭藜藋。陰靜偶暫處，影跡兩莫弔。息踵真人徒，息喉愚者紹。方同造物言，萬變領樞要。既能無怛化，勿鑿混沌竅。百家拾其餘，所得及遺溺。至音聽以氣，世或昧此調。不見杏壇講，猶爲漁父誚。君看泰山頂，半夜日先照。惟逢蔣穎叔，沉默造玄窔。落筆逾萬言，嚴密若誥詔。嗟予久聾瘖，此道雅未剽。一昨聞君談，神悟百骸療。人忘道術遊，魚忘江海跳。昭亭果見期，爲子發長嘯。
秋水閣席上呈穎叔原道 郭祥正
吾愛秋水閣，水影照采椽。瑩碧不知極，定與銀漢連。荷花十丈開，白藕想如船。雙鶴時一鳴，寒霄下迴旋。况復對羽客，豈異蓬萊仙。便當沽玉液，猛飲明月前。人生不嗜此，何物能逃年。請君傾醉耳，松風奏薰弦。身世能兩忘，安用養浩然。夢覺事已殊，此道誰能全。馳驅冠劍徒，百歲猶倒懸。深深下於地，冥冥高出天。君語達已達，君歌玄復玄。大笑問劉子，細窮秋水源。秋水源可到，更寄琳瑯篇。
酬耿天隲見寄 郭祥正
追維平昔遊，十幾喪六七。與君雖尚在，踸踔各衰疾。功名無幾何，歲月忽已失。伻來辱新詩，欲和久閣筆。文章老愈精，光彩爛星日。市門果神仙，參軍真俊逸。又如闚沙漠，鐵騎萬餘匹。一戰孰與當，百勝得深術。有過懼不聞，愚惡志所嫉。言歸潔其身，天命能自詰。知音我愈寡，深谷詎敢出。相望止一江，高議容接膝。請觀商山皓，寧終守蓬蓽。衆人拉其華，君子俟其實。定當卜鄰去，攜手藏於密。
酬李公擇謝予贈范李猿獐 郭祥正
黄獐雄領雌，青猿母抱子。一落罝網中，城市就生死。不如圖畫上，山深石泉美。永無罝網憂，精神自全耳。愛之寫横軸，容易披案几。動靜適自感，物我忘表裏。猶疑跳躑去，毫端詎能止。易生名獨擅，斯人嗟往矣。後來稱李范，贈君君勿鄙。縱令筆未妙，猶勝負塗豕。
同陳公彦推官登峨嵋亭 郭祥正
新亭彼誰搆，名因翰林揭。惟南極空曠，朗詠佳興發。傾蓋忘形骸，輒莫歎華髪。歸帆天外低，渡鳥雲端没。中原崢嶸際，天塹限楚越。寧知承平來，但見山花歇。君相方聖賢，胡爲念京闕。但窮林泉樂，躡屐上崷崪。酒量孰先降，樽罍未云竭。欲尋太白墳，草間迷斷碣。神交無古今，清風來飄忽。征轡還催人，東峰掛寒月。
穎叔見招赴何秀才家飲 郭祥正
鞭驢赴君招，十步九蹶促。相逢即忘勞，深圍坐重褥。怳疑出塵寰，氣象豁雙目。名花散天香，仙露浥柔玉。寄樂方寸間，豈必待華屋。脱屣遠市朝，散髪免羈束。更聞誦新作，字字芝蘭馥。堆盤櫻實紅，滿斝醱醅淥。幽歡未言歸，酒令不須督。平時常卷舌，動靜畏險俗。玄談今盡傾，我難愜君欲。朝聞夕可死，悟矣無遲速。感君傾醍醐，灑我久饑腹。又如旱田禾，沛然甘雨沃。主人意殷懃，呼兒具燈燭。誰家有斯客，貰衣心亦足。明朝得長篇，調險不可續。
和公擇觀李煜書法喜禪師碑 郭祥正
五代迭凋喪，江南最偷安。三世弄翰墨，煜札尤可觀。禪林榜法喜，妙勢如飛鸞。塵埃一藏晦，皴斮脱羽翰。適逢集仙守，好古將模刊。振襟自披拂，塗飾粉與丹。呼僧辨遺像，彷彿存纖紈。作書究本末，風雨生毫端。精神還故物，霹靂驚蟄蟠。幽光亦煥發，令我復長歎。念彼士君子，窮年抱饑寒。不及稽古踪，冺默知遇難。
和樊希韓解元 郭祥正
君馬一足病，瑣瑣阻行邁。况復梅雨天，坐卧不能快。空山無大臠，何以具君嘬。墻根採肥杞，湖漘買鮮鱠。開樽薦濁酒，高論幸忘憊。寸心拔茅塞，兩耳抉雙聵。文醇潛大和，詩險露幽怪。聯吟極物象，君勝我屢敗。東野久龍鍾，多慚退之拜。奇才必自重，雖黜愈勿懈。卞璧未遇時，在璞豈能壞。鑒賞一日逢，青紫信如芥。君行且遲留，馬病願未差。貰衣亦何辭，庶用接嘉話。
和公擇遊壽聖院啜茶題名 郭祥正
史君尚清淨，攜客無杯肴。茗酌誦佛經，塵緣頓沉抛。疏雲墮簷際，微風汎林梢。吾心已皎皎，我學豈譊譊。濡毫題名姓，識此逍遥交。
和法宗上人月下懷故人 郭祥正
山沉江海闊，月行天中央。遊子宿何許，只應歸夢長。浮雲且莫生，星河助餘光。徘徊問孤影，惆悵安可忘。
酬耿天隲見寄 郭祥正
我思昔人言，處世猶大夢。塵編堆牀頭，撫事聊一誦。興衰繫時運，賈誼爾何慟。又思東方朔，爲鼠知不用。誰憐胯下兒，能領百萬衆。勢去競詆排，功成乃歌頌。人情豈相遠，此理古今共。桓桓耿夫子，策射金榜中。老彼澗底松，未作明堂棟。暫來令句曲，尋仙造深洞。摩挲瑶琪花，借問誰所種。開落既忘年，一奏熏風弄。詩言此歸隱，不戀五斗俸。何時定掛冠，我願爲僕從。
和韓求仁推官 郭祥正
終日汩城市，閒心眷犁鋤。故登原上亭，解此塵中裾。芬香採薇蕨，馴狎憐麋狙。却願物理變，四角生我車。
樊山 郭祥正
漢室火符熄，羣雄起縱横。兩京蕩爲墟，萬里無農耕。曹操劫神器，欲竊禪讓名。吳蜀恥北面，鼎峙方戰爭。殺人如鱠魚，天地厭血腥。至今武昌邑，尚傳吳主城。長江吞八極，圓壇窺杳冥。想當禋郊時，志勇掃攙搶。燔柴封玉牒，冠弁羅公卿。登山錫宴喜，日光爛旗旌。寧知後嗣弱，壯業竟無成。空餘舊基址，千載未欹傾。常時屢掩卷，每讀涕泗盈。而况泊舟檝，披榛自徑行。霸圖何所見，芳草與雲平。晚浪淙石脚，猶疑兵甲聲。
觀怡亭序銘 郭祥正
有唐三百年，絕出陽冰篆。最憐怡亭序，筆畫兼衆善。磨崕深雲間，人跡到應鮮。亦如大君子，隱晦久而顯。裂素印麝煤，字字未訛舛。冰凍垂瓦石，犀尖利刀剸。連環不可解，虬尾勇自卷。誰云模以刻，曾是玉工碾。銘辭志尤宏，雲翼待風展。琳琅諧八音，雅重參二典。英豪逢一時，江山供廣宴。遺蹤逐飛鳥，舊址没榛蘚。良朋信稀遇，古興浩難遣。吾宋垂百年，教化固非淺。人人擅文翰，比唐殊媚軟。作詩聊自驚，中道尚可勉。
殊亭 郭祥正
昔人才行殊，亭名至今在。何年復基構，勢壓鯨鼇背。中間鄙俗令，元碑遭睚眦。豺狼爾何營，龜螭手親碎。甚哉憎疾心，曾不校異代。我將掇其餘，補刻尚可再。仰瞻天宇寛，俯視江流大。危危一葉舟，故欲萬里邁。差池想遺風，雲山有殊態。
怡亭 郭祥正
英才欣會遇，曠懷各無瑕。二李妙分篆，裴銘語尤嘉。盤盤虬奮鱗，灼灼月吐華。天影望不盡，雁行飛屢斜。晴雲依晚岫，芳草接平沙。東溟與西塞，吾寧辨渚涯。
石門 郭祥正
雙崕屹然起，剔蘚認題識。乃知賢令尹，曾同漫叟醉。落景正西盡，長川自東逝。唯此兩石門，不開亦不閉。
郎官湖 郭祥正
張公昔愛湖，湖名自公始。寥寥三百年，逢秋愈清泚。移船菱荇香，游魚數頳尾。回望武昌郭，樓臺碧天裏。石照瀉靈光，湖波皓如洗。此景絕世無，愛之心不已。緬懷昔賢期，林表清風起。終當歸結網，來此養衰鄙。
峰頂 郭祥正
登山不辭險，探景須窮幽。行徹五千仞，回首視九州。人寰莽何處，大野蒼煙浮。更酌天池泉，古意空悠悠。
醉石 郭祥正
裂嶂飛寒澗，絕壁散明珠。盤石偃中塢，修林陰翳敷。世道紛莫救，逸人此提壺。一酌寄乾坤，回首忘車書。山花謾相笑，山鳥徒相呼。更逢山月來，夜響真笙竽。粹靈淘耳目，幽獨寧賢愚。留蹤千載間，遊子空踟蹰。清風起木末，餘涼生坐隅。浩歌歌去來，逸韻凌遥虚。
洞庭阻風 郭祥正
南風吹炎蒸，歲望固已休。怒濤掀洞庭，信宿留歸舟。沙場萬馬放，大壑羣龍投。陰靈孰爾職，曾無與天謀。崩山作深潭，深潭變高丘。上天有號令，豈汝可自由。朝蠅徒咂咂，暮蚊况啾啾。歸興邈以阻，觸緒增新愁。安得跨白鹿，山行肆悠悠。誰能守荒浦，泛險終何求。
濡須山頭亭子 郭祥正
孤亭壓危峰，絕景入平眺。雙崕控巢水，禹力萬古耀。林傾乾象闢，濤淙地軸掉。茅茨數椽屋，噫哉魏武廟。心殊岐山伯，跡異甘棠召。荒戍傳遺靈，血食豈亡誚。吞吳勢雖壯，晉起國旋剽。樓船戰士去，滄浪盡魚釣。平時欲何爲，覽古謾長嘯。愁烟起孤壑，白鳥聚殘照。誰令五月來，不見萬山燒。又復想大雪，下上玉巖嶠。重遊莫能期，將歸且停趬。詩辭捜亦苦，物狀竟難肖。終篇寫亭壁，翻慚畫師妙。
謁桐鄉張府君廟 郭祥正
桐鄉富山水，此地最深秀。諸峰合屏圍，二岡屹龍鬭。谷暖禽語滑，岸束溪聲逗。老木如巨賢，森衞備前後。神功金刻存，廟古何年構。衣冠近唐人，名字嗟莫究。憫旱鞭怒蛟，深潭此身仆。明誠動蒼天，雷雨洗白晝。至今福斯民，血食固宜厚。予生本屯賤，竊位憂致寇。約身既多缺，何以撫耆舊。况瞻賢達跡，彼美松柏茂。芳醪薦樽爵，馨蔬實籩豆。悠悠神之思，餘光破昏愗。歸歟歌蕪辭，聊用答靈祐。
大風 郭祥正
一鳥忽驚鳴，衆鳥高下噪。飄風自南至，汹汹結陰瀑。須臾江濤翻，石裂巨木倒。禾麻安愗論，畦隴漭若掃。蒼天本好仁，孰使風伯虣。有叟重咨嗟，吾年行已耄。此風未嘗見，神理所誡告。我因諭彼儂，天地廣覆燾。噫氣亦偶然，何必泥應報。掉頭不吾顧，植杖復悲悼。
蘭陵請雨 郭祥正
夜半何所適，請雨之名山。蘭陵古仙府，妙跡殊可攀。秘文呼蟄龍，舒雁薦層壇。屏氣注誠想，百靈啟玄關。綠章封事奏，金闕承恩還。林風生泠泠，澗溜添潺潺。遥峰靄冥霧，倏歘迷區寰。殷雷無猛威，激雨增微瀾。寧獨濡枯焦，永願清塵煩。
觀雨 郭祥正
不雨九十日，火氣流郊郛。空山渴虎兕，涸泥困龍魚。農事固騷屑，令人但長吁。渺思真宰意，反復竟何如。去歲百川溢，園田變江湖。南民遂乏食，十九棄路衢。那聞今秋旱，性命當無餘。祀龍稽往法，撃鼓煩羣巫。殷殷百里雷，奮自東南隅。陰雲隨電合，密雨應時須。馳驅蒼黄際，慘淡氣色蘇。登樓注遠目，百憂聊滌除。銀浪徹平地，玉繩迷太虚。日月洗塵坌，山川改焦枯。法宫朝大舜，冠珮皆鴻儒。况當禮樂新，百靈共持扶。和氣自兹肇，風雨安敢逾。欲傳千歲音，詠言愧蘼蕪。
春日懷桐鄉舊游 郭祥正
二年桐鄉邑，乘春覽榮芳。日日遶花樹，與客傾壺觴。况有青澗泉，潺潺穿北墻。容爲方廣池，白虹卧危梁。誰磨青銅鏡，朗照紅粉妝。唯恐浮雲來，遮我逍遥場。舞娥回皓雪，笛叟鳴鳳凰。醉則卧花下，所惜徂春陽。作詩數十篇，素壁揮琳瑯。詔書徙幕府，籠鳥無高翔。却治歷川獄，幽憂坐空堂。有女殺其母，逆氣凌穹蒼。郡縣失實辭，吏侮爭持贓。辟刑固無赦，何以來嘉祥。高垣密閽禁，但覺白日長。茫然思舊遊，今成參與商。世網未能脱，樂事安可常。咄嗟勿重陳，昏昏燈燭光。
東望 郭祥正
歷陽望姑熟，撫掌衣带隔。却瞻天門山，落日一雙碧。不如雲中鳥，自在鼓兩翼。冠裳漫羈紲，髪綠今已白。功名隨浮烟，所得乃祿食。天兵下安南，獠穴須滅跡。騰山吼豺虎，跨海轟霹靂。殺氣暗南溟，萬古一洗滌。借令伏波在，縮手定歎息。男兒逢此時，弗往荷矛戟。胡爲守文法，銖銖較朝夕。終當解官去，大艦掛長蓆。乘風捲雲濤，載月奏玉笛。不作凌烟人，猶爲釣鼇客。誰能對鄉關，跬步歸未得。
把鏡 郭祥正
念念遞遷謝，新新來未停。把鏡覽素髪，不覺今年生。生世能幾何，焰長燭愈短。勸吾杯中物，到手莫辭滿。陽春纔爛漫，花片已飛舞。紛如晴後雪，半作燕巢土。堯舜竟何在，楚漢空戰爭。勝負一日事，寂寥千載名。隱几聊自悲，悲竟復長嘯。真體元空無，誰與我同調。
望白紵山 郭祥正
隔江望白紵，葱蒼壓牛渚。却憶跨黄犢，渡橋溪東去。悠悠登此山，直待圓蟾午。汗漫丹湖水，萬頃浸天宇。北斗酌不乾，光烱反吞吐。諸峰若案几，白雲俯可取。覽景壯我懷，長謡念前古。傳聞桓將軍，致酒領歌舞。雄風回秋霜，英聲散鼉鼓。寧知千載後，荒榛老狐鼠。男兒及時樂，一餉亦足許。前年翰林公，絕頂構堂廡。我方客沅湘，盛事未能睹。及今佐肥幕，治獄歷陽府。注目聊獨吟，何時達庭戶。
合肥何公檜部使者楊公潛古命予賦之 郭祥正
合肥有老檜，得名自何公。何公何代人，名跡了莫窮。高枝偃羽蓋，低枝卧蒼龍。盤根徹厚地，疏影落寒空。荏苒九天碧，仍爲烟霧濛。相傳魏武帝，解甲休鐵驄。嘗坐此檜下，吞吳未成功。至今晦暝夕，往往揚英風。我公心好古，清標聳千峰。鑒賞揮巨筆，丹青孰爲工。璨璨發明玉，琤琤叩絲桐。談笑走兵役，垣墻密泥封。拂拭枯折幹，一助春風融。願回拔山力，移植明光宫。
懷平雲閣兼簡明惠大師仙公 郭祥正
跨空起高閣，北望敬亭山。白雲無根蔕，舒卷隨風還。或墮溪水上，却縈松石間。就之既明滅，了然不可攀。謝公賽雨詩，千秋瀉潺潺。李白弄月處，寒光湛清灣。神交自冥合，彷彿眉睫間。使我戀此境，每來終日閒。如何一揮手，失勢落塵寰。功業復未就，但驚鬚鬢斑。滄浪不可濯，執熱長汗顔。緬懷大道師，焚香坐玄關。悲心度羣苦，振錫鳴金鐶。行當稟慈誨，惠照開昏頑。
和耿天隲見寄二首  其一 郭祥正
熠熠陽氣動，春事不可禦。君家富林園，宴豆樂賓主。况當解官歸，精魄還六腑。或乘青板船，縱纜東溪滸。溪光如碧玉，皓月無人取。信哉浴乎沂，點也丘所與。又聞全於天，卓越莊周語。我方治幽獄，歸期日日數。讀君新詩章，對面若吳楚。
和耿天隲見寄二首  其二 郭祥正
猛風卷長江，驚湍勢莫禦。虬龍元噴薄，陰怪豈無主。扁舟未能往，何以慰心腑。想君東城居，林花爛溪滸。濁醪初醱醅，豚鱭又新取。論詩予素降，泛愛君獨與。一聞韶濩奏，卷舌欲無語。却瞻項籍祠，繪畫安足數。悵然歌虞兮，炎漢已得楚。
對酒愛月示客 郭祥正
誰云月無私，那知月有情。我住月亦住，君行月亦行。致此一壺酒，都忘千歲名。胸中各有月，莫遣暗雲生。
望牛渚有感三首  其一 郭祥正
身滯歷陽浦，心傾牛渚雲。聖人開六合，於此渡三軍。霸氣掃無跡，神功千載聞。明朝有歸興，石上洗塵紛。
望牛渚有感三首  其二 郭祥正
遥憐牛渚磯，柳带拖春綠。歸思無時闌，斷弦聲自續。更聽漁父吟，悠揚寫心曲。何日效斯人，烟波洗雙足。
望牛渚有感三首  其三 郭祥正
江迥偏留月，山空不住雲。遥憐李太白，曾憶謝將軍。帆影隨潮上，樵聲隔岸聞。柳花迷客眼，三月雪紛紛。
轂轂 郭祥正
轂轂復轂轂，怪禽安用啼。杏花已爛漫，月色正相宜。提壺取新酒，酌我金屈巵。行恐風雨來，亂紅辭舊枝。尚恨碧城鏁，阻邀白雪姬。耳邊無清歌，素飲方自怡。爾何騁鳴聲，彈射不肯飛。初亦厭爾聒，既久不復疑。但能怖愚俗，又足驚童兒。天翁造爾軀，無乃私自欺。爪吻異鵰鶚，安能司禍機。又不似羣烏，凶報吉亦隨。白日竄深棘，夜鳴殊不棲。勸爾勿轂轂，鳳凰倏來儀。
登歷陽城望凌歊臺 郭祥正
平昔登凌歊，西望歷陽岸。江空蘆葦闊，日落烟霧散。倏然别鄉國，三載客淮甸。賞心無復有，離渚但紛亂。邇來治冤獄，文字堆几案。置之步城堞，山川却對面。崔嵬浮圖出，巨筆插天半。秀色凌丹青，長毫蘸河漢。翻思宋武帝，此地嘗壯觀。美人厭煩暑，揮衣待霜霰。流芳千歲間，陵谷未云變。碑陰杜牧題，缺玉稍可辨。歸魂招不得，舊土常情戀。時作梁甫吟，清風忽吹斷。
懷當塗石城寺 郭祥正
城東二十里，寺有古石城。過盡綠桑野，還依流水行。水窮山亦合，老木一區平。蘚留虎豹跡，巖多猿狖鳴。樓殿横澗陰，像塑鉛黄剥。庭中有高花，碧葉抱丹渥。不知何歲年，舂容鎮柔濯。山僧亦龐眉，發語頗真樸。却讀羅泰碑，始知征戰場。赤谷納箭血，夜鬼嗥冷創。雲霧第黯黲，英雄今則亡。誰建大法宇，救援弘津梁。每來即忘還，覽古恣吟眺。沿崕采菖蒲，興發輒長嘯。偶隨辟書起，末路遂難料。十年未能歸，應爲山僧誚。
昨遊寄徐子美學正 郭祥正
念昔未弱冠，與君昆弟遊。各懷經綸業，壯氣凌陽秋。知音得袁宰，鑒賞稱琳璆。君家天地崩，泣血城南陬。釋服就鄉舉，名姓必見收。數爲禮部黜，考命寧怨尤。子山僅五十，感疾遽不瘳。子美如孤鴻，哀鳴大江頭。其聲最酸楚，聞者皆涕流。有才多困蒙，此理不可求。我初佐星子，老守如素仇。避之拂衣去，寓跡昭亭幽。篇章自此富，寫詠窮歡憂。慈母待祿養，復尉湓浦州。隨辟宰環峰，碌碌三載周。纔歸遭酷罰，五體戕戈矛。旦夕期殞滅，餘生安敢偷。粗能襄事畢，寒餓妻兒羞。復入湖外幕，萬里浮扁舟。幾葬江魚腹，迍邅百端愁。到官未三月，開疆預參謀。招降五萬戶，給田使鋤耰。論功輒第一，謗語達冕旒。得邑敢自訴，斷木當沉溝。兒女相繼死，泣多昏兩眸。脱去殊未能，游鱗已吞鈎。春風吹痩頰，黄塵蒙弊裘。纔趨合肥府，又鞫歷陽囚。荒庭忘歲月，忽見花枝柔。清明動鄉思，一水嗟滯留。却憶藏雲會，雕盤薦珍羞。高吟凌李杜，猛飲咍阮劉。野寺想如昨，游人今白頭。倏忽三十年，老大功名休。日轂不暫止，吾生信如漚。有酒尚可醉，餘事皆悠悠。
送宋前之赴調 郭祥正
東岡送終畢，北堂待榮養。短箠跨羸驢，西風吹祖帳。玉盤堆鱠縷，金船倒新釀。勸君當勇去，回首勿悽愴。胸中五千卷，立事須少壯。揚名永不滅，孝節乃可尚。長安集紛華，出處慎所向。肯爲聲色惑，一婢百金償。不知粉黛蠧，血氣迷凋喪。胡爲發斯言，期予以相將。
浪士歌 郭祥正
江上浪如屋，海中浪如山。浪士乘浪舟，兀兀在浪間。浪頭幾時息，士心殊自閒。死生生死爾，浪歌聊破顔。
戴氏鹿峰亭二首呈同游  其一 郭祥正
開亭面鹿峰，白鹿每經過。忽啣落花去，還來卧青莎。仙者不可見，孤峰但嵯峨。疏篁映秀木，好鳥鳴相和。飛泉灑天窗，六月凉氣多。賓朋四五輩，飲酒朱顔酡。璆琳粲明質，芝术芬長哦。皆爲廊廟器，偶會林泉阿。磻溪與桐廬，回旋竟如何。却笑晉右軍，弄筆憐白鵝。
戴氏鹿峰亭二首呈同游  其二 郭祥正
未能騎黄鶴，高飛出塵寰。且來跨白鹿，隱見蒼崕間。誰爲鹿峰亭，名聞戴氏園。仙者去已遠，捲簾對青山。秀木染深塢，鳴泉掛危欄。春風吹綠鬢，皓月頽朱顔。賓朋合簪履，昆季芬芝蘭。黄鶴安足騎，白鹿不須跨。但願有濁酒，長嘯此峰下。醉醒醒復醉，黄金任高價。
陳安止遷居三首  其一 郭祥正
陳子勇於退，退無十椽屋。鄰家頗好事，借宅並山隩。堂廡稍寛靜，垣墻亦新築。春渠漲朝雨，涓涓潄寒玉。呼童種瓜果，教僕洗松竹。身雖在城郭，志實寓磎谷。誦持方廣經，一餐止蔬粟。所喜遠羶腥，佛事要清肅。弗學陶長官，持盃媚秋菊。弗學屈大夫，含悲葬魚腹。唯慕金粟老，不二常具足。若許浪士遊，時時跨黄犢。
陳安止遷居三首  其二 郭祥正
陳子貧無居，東家借茅屋。達士寧羞貧，四方所居隩。平臺荔陰下，天匠資爾築。青分一畦蘭，綠種萬竿玉。幸遭文明運，志豈效孤竹。又非遠人音，欲以逃空谷。翛然置藤榻，示疾肖金粟。呪飯施諸鬼，夜半風肅肅。嗟予在羅網，未暇親杞菊。憂愁無端來，刀劍攪胸腹。渺思泛滄浪，期君濯雙足。時或臨大野，泥耕看健犢。
陳安止遷居三首  其三 郭祥正
彼美隱官隱，蒼林映深屋。俗駕遠庭除，佛像鎮堂隩。蘭芷稍扶疏，荆榛已鋤築。沉思第一義，修持若礱玉。覺城開迷雲，魔軍當破竹。接人有餘地，拔我出坑谷。齋羞復招要，甘香蒸黍粟。永與羶葷辭，既飽精神肅。石坐襯枯蒲，茶甌泛新菊。醍醐灌諸頂，饑火滅空腹。昔聞居士飯，一鉢萬人足。君若乘三車，願爲車下犢。
喜雨 郭祥正
陰雲海上來，飄風亦隨至。填空翻猛雨，溢溜迸平地。豈惟滋稼穡，高視掃瘴癘。羣山各藏晦，萬壑恣吞噬。蚊蠅暫驅除，草木起憔悴。榕枝碧如染，荔子紅欲墜。呼兒索杯盤，四體襲涼氣。豐年固有兆，此雨信嘉瑞。一人堯舜聖，三公夔卨備。陰陽兹調和，樂飲真吾事。
月下懷留二君儀 郭祥正
默坐兩股痹，幽行整頭簪。無家不成寐，有酒何處斟。山色九秋靜，月華中夜深。遙想端居人，焚香哦妙音。
寄題留二君儀田園基石亭二首  其一 郭祥正
磐石發天巧，新亭君所營。席展瑶琪滑，坐久寒陰生。遠瀑曳修幔，他山列蒼屏。水田白鷺下，霜樹青猿鳴。回首同安縣，殘陽樓觀横。不逢車馬來，時愛牛羊經。童僕種刈畢，父老樽罍傾。昇平信難遇，歡笑聊舒情。况攻李杜吟，字字無淫聲。春來成幾章，想有基石銘。
寄題留二君儀田園基石亭二首  其二 郭祥正
人世無百歲，塵勞枉營營。豈如田園樂，歌嘯送餘生。况同盤石上，開亭石爲屏。卷簾春雨足，洗耳松風鳴。孤鳥望中没，淡烟山際横。時復命兒息，講道或傳經。經罷哦五言，珠璣滄海傾。嗟我無羽翼，往適幽憂情。
同蕭英伯登陳安止嘯堂 郭祥正
食訖雨初霽，相將陟高臺。縹緲臨諸峰，幔卷濃雲開。秀特不可掩，擎天碧崔嵬。漳流欲赴海，澎湃西南來。陰陰荔子木，合抱何年栽。幽鳥轉枝語，清風與春回。佛宫四面出，紺碧疑蓬萊。寓隱得斯地，足以攄君懷。方庭有蘭芷，近郭無虎豺。萬事不掛慮，長年效僧齋。一爲孫登嘯，而與數子諧。顧我病且老，况復時運乖。兒歸半道死，旅棺未葬埋。破甑已棄物，乃非君子儕。從遊得無玷，泯默甘擯排。
送廣東漕孫知損失官歸汶上 郭祥正
平生愛東州，土厚人不罄。見公惜已晚，達論聳予聽。五馳使者車，中道罹陷阱。開懷無怨尤，得失兩以正。歸程萬餘里，翛然一烟艇。鄉關今非遥，踴躍理三逕。進則仗忠義，退則樂温凊。高卧固無必，求才堯舜聖。亭亭南澗松，愈老節愈勁。柔柔水中蒲，涵春自嚴靜。百年未闔棺，安之吾有命。
讀陶淵明傳二首  其一 郭祥正
我愛陶淵明，超然遺世想。一奏無弦琴，妙曲寄玄響。翛然聽以氣，萬籟應諸掌。舟車就所便，丘壑信孤往。泉涓木欣欣，酌酒助俯仰。酣醉頽雲烟，舒嘯逸羅網。斯人孰可見，夢寐期彿彷。兀如南山松，亭亭植千丈。
讀陶淵明傳二首  其二 郭祥正
陶潛真達道，何以避俗翁。蕭然守環堵，褐穿瓢屢空。粱肉不妄受，菊杞欣所從。一琴既無弦，妙音默相通。造飲醉則返，賦詩樂何窮。密網懸衆鳥，孤雲送冥鴻。寂寥千載事，撫卷思冲融。使遇宣尼聖，故應顔子同。
普利寺自周上人高明軒 郭祥正
世人孰無累，貴彼方外人。超然雲霞趣，迥脱生死輪。周也漳南釋，開軒瞰漳濱。山光并水影，二物長清新。尤愛明月夕，蒼林變金銀。焚香坐軒上，時或要靜賓。幸無歌吟喧，得與麋鹿馴。嘗茶煮山藥，長養菩提因。豈慕富且貴，寧憂賤與貧。我來勿厭數，從爾陶天真。
同留二君儀登高明軒 郭祥正
羈客厭卑濕，登軒喜高明。紅日簷下度，白雲窗半生。并吞山川秀，映带樓殿平。舟航濟吳楚，笑語落蓬瀛。春風時一來，百鳥相和鳴。隔墻酒可沽，千金爲君傾。既絕世上趣，雅遂林中情。勿云暮靄合，更望孤蟾升。
同陳安止登高明軒 郭祥正
有客學清淨，喜爲林下遊。兹軒高且明，駐策同其休。目界既朗徹，心官欣自由。棄祿慕居士，讀經親比丘。雲樹樵聲遠，石層春水流。鳥羽瑩可數，花光暖爭浮。已知隔人寰，日落山更幽。適此悟無生，餘事安足求。
題淨惠院 郭祥正
方塘水未漲，荷芰新展綠。遊子愜輕衣，步與孤雲逐。初臨寺外橋，已聽鐘聲肅。徐登山後亭，葱蒼翳松竹。諸峰却羅列，龍蛇互奔觸。紅綃卷晴霞，白雲落孤鶩。了然身世忘，豈念冠带束。平時謬持節，善地甘厚祿。更窮泉石樂，曾未伸啟沃。何以報君恩，堯天漫凝目。
題淨衆院贈蒙禪伯 郭祥正
南州三百寺，此寺最輝煥。石開千丈渠，泉飛日華亂。供僧無定員，連牀接雲漢。經營始十載，物物悉已換。上人固多才，不獨悟禪觀。其師老黄蘖，簡肅衆所憚。承音既親切，妙頂醍醐灌。登門已清凉，定步濟彼岸。融融接軟語，羣疑自消泮。每遊即忘還，微風灑塵汗。
題月淵亭 郭祥正
仰攀明月輪，俯瞰滄海淵。乾坤惜形勝，此池何其偏。靈溪九龍躍，仙山一峰圓。微紅散晴綺，遠碧襯瑶烟。幽香發野秀，接語皆老禪。緣何近城郭，了無人世諠。邂逅攝邦守，所樂多林泉。唯憂代者至，不得經殘年。老矣寧復來，吟哦强留連。他時考陳跡，不滅斯亭篇。
送范端仲推官 郭祥正
范君建陽客，讀書過萬卷。下筆又神速，數預賢能薦。省闥復擅場，聲名動海縣。一投紅蓮幕，阻上金鑾殿。志氣老不衰，苦柏冒霜霰。當塗少知已，薄祿勢所戀。君子困下僚，佞士即華選。顧我駑散才，攝守頗優便。公庭可羅雀，雲山復對面。坐卧臨清風，吟哦揮羽扇。相逢始相樂，瞥去若驚電。君行我幽獨，送君聊自喭。
池上晚景分得上字 郭祥正
秋風何處來，蕭然洗炎瘴。時要二三子，臨池倒嘉釀。逢辰既昇平，覽景又清曠。寂無人世喧，頗覺神魄王。雪鷺集滄洲，金烏没青嶂。悠悠漁笛還，漫漫潮痕漲。黄蜂立蓮葉，赬鯉吹萍浪。始信莊生言，觀魚樂濠上。
漳南書事 郭祥正
元豐五年秋，七月十九日。猛風終夜發，拔木壞廬室。須臾海濤翻，倒注九溪溢。湍流崩重城，萬戶競倉卒。萬牛豈復辨，涯渚怳已失。嬰老相攜扶，迴首但悽慄。憂心漫如焚，救疹竟無術。憶昨攝印初，歲望頗云吉。田疇時雨足，秔糯各秀實。胡爲兆陰怪，平地遭潏汨。尤嗟梁棟材，中道摧折畢。日月有常度，金行正蕭瑟。疇咨風雨師，殘害皆天物。天心本好仁，忍視久不恤。况今大上聖，治具嚴且密。騎馬藏民間，教兵授神筆。四夷還舊疆，百辟奉新律。固宜集和氣，祥瑞爲時出。緣何漳南民，憔悴抱愁疾。終當呼長鯨，一吸見蓬蓽。
臨漳亭觀水分得大字 郭祥正
憂民登危亭，注視萬里外。溟濛雲氣浮，勢與江海匯。蒼山恐低沉，况復問畎澮。禾麻安更論，老稚念顛狽。蛟鼉自出没，牛馬失向背。雨師恣侵凌，人理亦可罪。殷殷非雷聲，遠近屋廬壞。君臣正逢時，上下宜交泰。驅雲清白日，朗徹照幽怪。一雨即瀰漫，孰謂乾坤大。
送孫公素朝奉還臺 郭祥正
暑雨正鬰陶，流汗坐深甑。忽聞公素來，清風先滿徑。高談别後事，琳瑯發吾聽。聽之復何如，五月冰雪瑩。况逢至治朝，日月開二聖。大臣用老成，羣辟要方正。如公亦幾人，尚未擢諫諍。浮舟每經年，山川寓幽興。皇皇歲華晚，曳屣漫吟咏。行矣勿徘徊，金門待新命。
題妙勝院西軒并贈權師 郭祥正
老木不知年，蒼藤已垂地。高枝生晚陰，低枝散凉氣。好鳥時復來，鳴聲似弦吹。道人開小軒，幽庭增廣庇。庬眉霜雪頂，休焉釋塵累。餘功又及物，丹砂和靈劑。一粒愈沉疴，求者四方至。應接運真悲，平等均我施。相逢惜已晚，殘光念如寄。何當擇深山，同師樂禪味。
清江臺致酒贈范希遠龍圖 郭祥正
行手出烟霧，致酒清江臺。水淺横沙露，林疏遠山來。白鳥一雙落，青猿三叫哀。誰展摩詰圖，而把淵明杯。妙娥始七歲，彈箏殷晴雷。或如鸞鳳吟，唤得陽春回。主人亞父孫，卓犖王佐才。高談使我聽，明珠欲傾懷。爽魄超太虚，月窟無飛埃。一飲不知醉，浩歌忘草萊。遲明繫雙櫂，回首安在哉。尺水公自養，以待天門開。
贈陳師道判官 郭祥正
自從梅老死，詩言失平淡。我欲回衆航，力弱不可纜。栖遲二十年，時時漫孤噉。忽逢陳夫子，兩目海水湛。爲我聊一吟，粹芳超俗艷。又如趙氏璧，毫髪絕瑕玷。愈多愈精好，璀璀摘驪頷。借令李杜在，决敵未應敢。低頭亟趨降，吞聲就誅貶。招來君尚謙，且曰吾與點。窮朝把樽酒，金斝紅浪颭。胡爲眷幕府，半百尚壈坎。幽蘭没蕭艾，明珠混野芡。何當叩相閣，斯人願收斂。置之翰林中，萬丈看光焰。
鳳凰驛 郭祥正
晚泊鳳凰驛，得名知謂何。鳳凰不可見，篁竹空婆娑。四傍俱石崖，一逕縈雲蘿。慘慘陰欲雨，淙淙澗跳波。驛吏指英州，兩舍皆平坡。久寒無瘴癘，虚市饒雞鵝。我行既已遠，樂少憂常多。過江紅葉舞，度嶺黄鸝歌。時序逼衰老，羽翰驚網羅。一夕得佳處，休焉聊獨哦。
輪石 郭祥正
輪石如車輪，削立萬丈壁。湍流走其根，倒影翠霧滴。天公不推去，此意人莫識。雖無載輓功，免有圓轉跡。隔江欲登臨，賃舟終不得。既乏官長威，人事輕遠客。胡爲秀絕姿，往往在幽僻。童僕驚日晚，策馬苦相逼。哀哉攜妻子，未暇往棲息。沉吟復回首，舍旃欲何適。
題清遠峽廣慶寺壁 郭祥正
平明下碧落，晚投清遠峽。銀潢注地來，翠壁連天插。中含五峰秀，寺載三車法。龍歸石有痕，犀躍無遺柙。直釣誰得魚，危磯待鷗狎。長廊覽前題，習之最爲甲。物理求其全，用材無乃狹。渾詩亦可取，小雨纔一霎。未能臻甫白，源長流不乏。持盃聊酌茗，清風爲停箑。超然望日下，嵐翠忽頽壓。忍涕上孤舟，低頭隨雁鴨。
次韻穎叔修撰游朱明及字 郭祥正
朱明洞天門，元戎要客入。誰云蓬萊遠，浮丘果相挹。如超頓地禪，曾不假梯級。綠篁隔葱蒨，沆瀣朗呼吸。玉山有嘉禾，鳳凰乃來集。桃李爾何知，濯濯紅露泣。應嗟塵世人，窗間白駒急。行樂如之何，不樂嗟何及。
五仙謡 郭祥正
番禺五仙人，騎羊各一色。手持六秬穗，翺翺遶城壁。翩然去乘雲，諸羊化爲石。至今留空祠，異像猶可識。曾聞經猛火，毫髪無痕跡。五仙寧復來，三說頗難測。只憂風雨至，半夜隨霹靂。君不見羌廬劉越之洞天，萬象森羅無一尺。
誌游呈蔣帥穎叔 郭祥正
焚香瞻五仙，登樓瞰滄海。題軒名雙林，却酒飯蔬菜。還趨法性寺，爛漫發幽晦。房公潤經處，蘭茝遺芳在。老木已千年，成林播佳話。危壇半頽缺，曾傳祖師戒。達多與藥止，古像各瀟灑。歸時已殘陽，心淵生沆瀣。蘭亭世俗飲，尚足傳異代。佛境清淨緣，浩劫永不壞。聊誌一日遊，結交向方外。
再和穎叔誌遊 郭祥正
君爲五羊仙，我效退之拜。默契如來禪，安用傳畫繪。滄海雖云闊，萬里有限際。請從造物論，一瞬即破碎。靈龜胡爲乎，鑽灼爛腹背。生能發幽冤，神理助奇怪。晚投古寺食，葷味不如菜。摩挲庭下碑，百歲蒼蘚晦。忽逢潤經處，房公儼如在。度人要成林，今已播禪話。忽爲殺盜淫，佛勅所告戒。種子積無明，應須法雨灑。幸陪蓮社緣，彼此吸清瀣。噫嗟縶軒冕，憔悴塵垢態。一朝趨地獄，苦惱孰肯代。瑩如摩尼珠，誰使濁水壞。與公誌斯遊，浩蕩形骸外。
獨遊藥洲懷穎叔修撰 郭祥正
驅車何所適，獨往觀藥洲。荒蘆喧鳥雀，怪石森龍虬。大亭插層城，玉虹跨深溝。雙門控西渚，九星聚中流。其名何壯哉，像貎儼可求。鋹王卷國去，故物惟此留。滄溟霸氣滅，落日孤烟浮。空畦已無藥，草蔓春柔柔。常年一百五，載酒傾城遊。炎炎二聖作，德澤覃海陬。大帥用文儒，靜鎮十五州。諸公握鴻筆，剗蘚揮戈矛。仍要水宫月，一笑挹浮丘。蓬萊自兹往，稳踏金鼇頭。
九曜石奉呈同遊蔣帥穎叔吳漕翼道 郭祥正
番禺西城偏，九石名九曜。危根插滄浪，古魄鎮臨眺。何人試巧手，鑿此混沌竅。森森毛髪散，偉偉儀形肖。葱蒼翠霧濕，玲瓏秋月照。痕添海潮上，聲酸朔風叫。龍歸憂利劍，鼇泣怖長釣。曾非借霹靂，安得離巖嶠。菱溪與太湖，所得信未妙。誰將置濠隍，我願植廊廟。堅貞以類舉，邪僻令遁趒。濡毫勒陰崕，卑語君莫誚。
和穎叔遊浮丘觀 郭祥正
潭潭洞天門，孰出朱明右。突疑雲翼張，竦見冰骨痩。飛仙時往來，别有通海竇。此事僅傳聞，世人豈能覯。欹簷榛棘合，壞壁青紅舊。汲泉煉丹處，頽廢無完甃。不逢博物人，妙跡誰復究。黄冠禀使者，乘時力營構。飛閣凌滄波，誅林逐羣狖。松蘿翠欲滴，蘭茝芬可嗅。秋蟾助餘魄，蓬島分小岫。披披宿靄散，泠泠諸籟奏。超然俗慮息，揮手出宇宙。况逢老集仙，氣奪天下秀。落筆誠千言，霹靂震白晝。于兹惜分攜，作惡須摻袖。
穎叔招飲吳圃 郭祥正
五鼓開畫戟，平明出重闉。小橋分野徑，吳圃會衆賓。番禺二月尾，落花已無春。唯有薔薇水，衣襟四時薰。短垣乃浮丘，樓觀何斬新。我公發幽晦，輸金走車輪。蓬萊飛一島，雲外拖晴紳。此景在眉睫，圖繪未必勻。從來不彈弋，傍砌鳥雀馴。寄語北海若，停風護松筠。負才詩傲敵，縱酒吞湖漘。酩酊安足辭，不飲終成塵。逍遥一日事，浮脆百年身。何須跨黄鶴，追彼瑶池人。但當聽公歌，賣交斥張陳。達道齊生死，筆端真有神。揮灑十八韻，一一無價珍。老彼杜工部，玄哉揚子雲。
鵠奔亭呈帥漕二公 郭祥正
新江自南來，西與端江匯。寒光入靈羊，一碧浸羅带。屹然鵠奔亭，遺音溢千載。羽儀莫可見，窈窕想姝態。遭戕瘞同坎，襦布久不壞。訴冤如生平，隱顯一何怪。讐人闔戶戮，化質摶風快。且將憂患辭，浩蕩烟霄外。舄飛并劍躍，類與神靈會。物變固難窮，撫事增感慨。周侯昔行部，美績此尤最。江生引爲言，建平平捐罪。宋興跨唐虞，乾坤正交泰。皇華命俊哲，枉横無纖芥。琳瑯斯亭篇，證古欲陳戒。殺人貴滅口，覆族竟自敗。姦諛誅既死，潛德發幽晦。堅珉可磨鐫，榮光庶長在。
端州逢故人劉暐光道致酒鵠奔亭作 郭祥正
貴池昔分袂，端江復傾蓋。屈指十六秋，華髪驚老大。雲霄邈功名，荆榛森患害。衆人皆欲戮，出門即有礙。咄哉不復道，致酒强高會。蒼梧帝魂寂，鵠化遺亭在。翠葆攖玉簪，金鱗躍羅带。風澄嵐靄散，櫂擊天影碎。往古悉已空，來今竟何待。勞形百年間，投足萬里內。秋水正瀰漫，醉膽逐澎湃。一絲攜六鼇，猛擲滄溟外。
將歸三首  其一 郭祥正
春田豈不美，春園亦可佳。田水流决决，園禽語喈喈。荷笠復攜鋤，動作頗自諧。鄰叟三五輩，擊壤歡無涯。祿仕四十年，志運良已乖。許國既無補，陷穽幾沈埋。皇恩湛昭洗，印綬蒙優差。內循齒髪衰，愧彼英俊偕。休焉保其終，飛章乞殘骸。將歸樂復樂，清風掃孤懷。
將歸三首  其二 郭祥正
結廬謝山下，門荒蘿逕深。寂無車馬跡，而有猿鳥音。高峰落日盡，遠壑歸雲沉。死生一吾趣，長嘯亡頭簪。勇往復此樂，俛仰安可任。
將歸三首  其三 郭祥正
垂老度庾嶺，西江守端州。逾年忝祿食，歸思忽驚秋。結廬丹湖邊，種朮果屢收。掛冠已不早，玄花隨兩眸。休休保殘齡，擊壤歌皇猷。有兒集吏選，餘事復何求。回首天地恩，瞑目終難酬。
贈上藍晉禪師 郭祥正
泐潭月公晦，其禪妙諸方。傳之晉伯明，獨步入豫章。一登上藍座，日月迥輝光。問法瞻丈室，方廣不可量。人人得甘露，灌頂心清凉。又通世俗書，落筆皆文章。衆鳥難悉名，卓然唯鳳凰。羽儀下雲霄，五色在山岡。先帝昔臨御，京城開寶坊。明詔求法才，衆老爭低昂。惟師不妄念，安之如太行。乃知北遠師，駕幸不下牀。所傳信匪訛，千載兩相望。篁竹架清風，喬松裛寒霜。回心剃鬚髪，永願陪翺翔。
望廬山懷陶淵明 郭祥正
羌廬初在望，復憶柴桑翁。醉來卧磐石，悶默天地通。不入惠遠社，自彈無弦桐。悠悠出谷雲，漠漠栖林風。傍巖片月白，落磴寒泉洪。此意非眺聽，遥知與君同。
追和韋應物廬山西澗瀑布下作 郭祥正
徘徊西澗下，聽泉濯煩襟。煩襟遂蕭爽，妙音非世音。不知岐路絕，貪玩烟蘿深。斧斤未嘗入，高材自成林。鶴鳴豈有怨，雲去本無心。寥寥陵澗寂，古意難追尋。
宿栖賢寺 郭祥正
遥憐李太白，吟望瀑布水。不知三峽流，翠灑虚烟裏。雄聲雷雨驟，遠響松風靡。誰留千丈虹，長在雲根倚。遂令車馬來，朗瞻樓殿啟。明明銀色界，浩浩蟾波洗。居中梵天衆，聞思悟玄理。長老乃摩詰，取供在彈指。普薰毛孔香，真寶超凡鄙。病夫寄一榻，清泠濯心耳。飄然睡鄉去，策杖中夜起。不能跨鯨魚，揮筆信非美。
宿歸宗寺 郭祥正
曠懷王逸少，宅地如翔鸞。池水至今黑，云是墨未乾。施作金仙宫，樓殿排羽翰。銀榜留飛烏，玉蜃吐驚湍。耶舍寶塔近，筆插青雲端。貝葉五千書，兩藏龍鱗蟠。鐘磬遞虚籟，松杉扶歲寒。護持不變滅，鑪烟晝漫漫。暫遊寄僧榻，翛然心界寛。愧無驚絕草，付與蒼崖刊。
新昌吟寄穎叔待制 郭祥正
元祐丙寅冬，新昌有狂寇。名探其姓岑，厥初善巫咒。南民欣尚鬼，來者爭輻輳。經年惑羣衆，詭術遂潛構。摧城止三闞，作蜂唯撒豆。竹竿變鎗旗，鋭兵莫吾鬭。此事古未聞，造意無乃陋。蚩蚩彼何知，丁壯擁前後。長驅向城郭，塵土翳白晝。刺史亟閉戶，神理默垂祐。城頭無百兵，坐待五羊救。賊中衆所見，戢戢羅甲胄。須臾薄寒陰，凍立多僵仆。平明若鳥散，賊本未遑究。權帥計倉卒，遣將速誅蹂。貪功恣殺戮，原野民血溜。嬰兒與婦女，屠割僅遺脰。傳報及南昌，新帥若烟走。入境亟止殺，渠惡用機購。逾旬果獲探，腰斬餘悉宥。朝廷方好仁，帥畧寔能副。臺章請褒賞，詔語優以懋。撫綏聊借才，侍從爾來復。身居江湖上，名近日月右。麟兒隨飛龍，陰隲資貴富。彼美南山松，落落千丈秀。終爲廊廟器，未許連城售。吳毛持漕節，文彩爛錦繡。發爲新昌行，洪鐘待誰扣。我將磨蒼珉，爲公悉鑱鏤。
送許栖墨道士 郭祥正
結廬守親冢，淡食畢喪制。焚香誦寶經，傾悲拔冥滯。神明扶孝思，肌髪保陽氣。支離僅不死，鄰里爲歔欷。倏然叩予門，殷勤謝銘誌。袖攜一幅圖，離坎備形勢。明堂正丘穴，松檟列新翠。身雖離冢旁，披圖即流涕。拏舟遽言别，諱曰仲春至。酌水採嘉蔬，藉草具嚴祭。又言廣栽植，薄取歲時利。事死如事生，終焉達斯志。儒者似君稀，况復褐冠類。誰爲孝子傳，吾詩信無僞。
送胡推官赴無錫丞 郭祥正
愛山不離山，君來訪山間。山間只欠水，聽君語潺潺。滋我山色秀，洗我塵心煩。如何遽言别，鸞驂欲翩翻。試才得佳邑，割雞鳴刀鐶。雙親尚未老，伯氏趨朝班。藍田玉一雙，浮出濡須灣。天作王者瑞，寧獨名鄉關。自憐困已甚，風流邈難攀。新詩倘可寄，秋雁無空還。